
			La Billie B. Brown porta un barret que la protegeix del sol, una ampolla d’aigua i catorze carpetes.

			Saps què significa la B que hi ha entre el seu nom i el seu cognom?

			Sí, ho has encertat! És una B de

			BASTANT MANAIRE

			A vegades, la Billie és una mica manaire. Una miqueta només. Com avui, per exemple...

			La Billie i els seus companys van d’excursió al zoo.

			I saps per què la Billie porta tantes carpetes?

			Perquè la senyoreta Walton li ha demanat que sigui la seva ajudanta superespecial. Per això la Billie està superorgullosa.

			A l’autobús, aconsegueix asseure’s al costat de la mestra i aquesta li diu:

			—Hauràs d’estar molt atenta, Billie. Avui no se’ns pot perdre cap alumne. És molt important...

			—És clar —respon la nena.

			—Nois, no feu tant soroll, sisplau! —crida tot d’una la senyoreta Walton als nens que seuen a la part del darrere.

			La Billie es gira per mirar i saluda en Jack amb una mà.

			En Jack és el seu millor amic. Són amics íntims des que eren uns bebès.

			Normalment seuen junts. Però avui la Billie és l’ajudanta superespecial de la senyoreta Walton, així que en Jack seu amb la resta de nois, a la part del darrere de l’autobús.

			Els nens riuen i canten cançons en veu alta.

			—Billie, pots dir als nois que no cridin tant, sisplau? —li demana la senyoreta Walton.

			Llavors la Billie camina cap a la part del darrere de l’autobús i exclama:

			—Nois, esteu fent molt xivarri!

			—Qui ho diu? —pregunta en Sam.

			—Això, qui? —repeteix en Benny.

			—La senyoreta Walton. Diu que no crideu tant... —respon la Billie, mirant fixament en Benny.

			Després en Benny mira en Jack. I després en Sam també es queda mirant en Jack. Al final el noi s’encongeix d’espatlles i diu:

			—Ho sento, Billie. Intentarem no fer tant soroll.

			—D’acord! —replica la Billie tota contenta, i torna fent grans gambades cap al seu seient.

			—Gràcies, Billie —la felicita la senyoreta Walton, i la Billie fa un somriure d’orella a orella.

			Li encanta ser l’ajudanta superespecial.

			I espera ser una gran ajudanta superespecial!

			Quan arriben al zoo, la senyoreta Walton diu als alumnes que facin dues files.

			Una comença davant de la senyoreta Walton i l’altra, davant de la Billie.

			La senyoreta i la seva ajudanta superespecial comencen a repartir les carpetes entre els alumnes.

			—Nens, no us separeu de les carpetes, perquè haureu de tornar-me-les al final de l’excursió —els adverteix la senyoreta Walton.

			—No perdeu les carpetes —repeteix la Billie mentre en dona una a en Benny, una a en Sam i una altra a en Jack.

			—És clar que no! —respon en Jack arrufant el nas.

			—Només us ho recordo, res més —respon la Billie mentre recorre la fila.

			—No us separeu —diu llavors la senyoreta Walton—. No vull que ningú es perdi, m’heu entès bé?

			—D’acord! —criden tots els companys de la Billie, molt emocionats.

			Passar el dia al zoo és molt més divertit que passar-lo a l’escola!

			Tant de bo poguessin anar d’excursió cada dia!

			—Perfecte, nois! —respon la senyoreta Walton—. Començarem pels rèptils. Vull que classifiqueu els animals que veurem avui en dos grups: els de sang calenta i els de sang freda. D’acord?

			En aquell moment en Benny alça la mà i pregunta:

			—Què significa sang calenta i sang freda?

			La senyoreta Walton sospira i replica:

			—Benny, portem tres mesos estudiant això!

			—No es preocupi, senyoreta Walton —intervé la Billie—. Jo ajudaré en Benny.

			Però en Benny arrufa el nas i diu:

			—No, gràcies, tu ja estàs ajudant la senyoreta Walton. A mi em pot ajudar en Jack.

			—Cap problema! —respon en Jack. I llavors recolza un braç a l’espatlla d’en Benny i afegeix—: És molt fàcil, mira...

			La Billie es queda observant com parlen en Benny i en Jack.

			Està una mica gelosa, perquè en Jack i ella sempre seuen junts a classe. En realitat, en Jack i ella sempre estan junts.

			I la Billie comença a trobar a faltar en Jack...

			Tot d’una la senyoreta Walton demana a la Billie que l’ajudi a repartir llapis, i així la Billie es torna a sentir important.

			—I ara, Billie, necessito que vagis al final de la fila i t’asseguris que ningú no es queda enrere —li diu la mestra.

			La Billie es frega el front, una mica molesta, perquè no vol ser l’última de la fila.

			Li agradaria estar a la meitat, amb en Jack, o al principi, amb la senyoreta Walton.

			Però com que la mestra li ha demanat que sigui la seva ajudanta superespecial, no té altre remei que resignar-se i contestar:

			—Bé, d’acord...

			—Gràcies, Billie. És molt important que no se’ns perdi ningú. El zoo és molt gran! —exclama la senyoreta Walton, i tot seguit el grup comença a caminar.

			Els alumnes es dirigeixen en dues files ben ordenades cap a la secció dels rèptils.

			La Billie és l’última per assegurar-se que ningú no es perd, tal com li ha demanat la mestra.

			És una feina molt important i no l’ha de fer bé, sinó rebé!

			Poc després, la Billie es posa a observar amb molta atenció els llangardaixos, les tortugues i els cocodrils. Com que la Billie sap que tots aquests animals són de sang freda, els apunta en l’apartat d’animals de sang freda.

			Després, van a veure els micos, que són els preferits de la Billie.

			A la Billie li encanten, sobretot, les cries de ximpanzé. Són tan entremaliades!

			La Billie inclou els micos en l’apartat d’animals de sang calenta i pensa que els deures són molt fàcils.

			Després, quan alça la vista, veu en Sam, en Benny i en Jack fent ganyotes als micos. La Billie es cargola de riure, perquè els nois també semblen micos!

			Llavors la senyoreta Walton els mira i exclama:

			—Vinga, nois, us esteu quedant enrere!

			La Billie camina cap a en Jack, en Sam i en Benny tota decidida, pensant que, per culpa seva, ha estat a punt d’oblidar la seva important tasca.

			—Afanyeu-vos! —exclama—. Vinga, que us estem esperant!

			—Avui estàs molt manaire, Billie! —diu en Jack, una mica cansat.

			La Billie mira en Jack. En Jack ja no vol fer cara de mico. Ni somriu, com acostuma a fer. Fa cara d’enfadat: deu estar enfadat amb ella!

			A la Billie se li fa un nus a l’estómac. Vol que en Jack estigui content amb ella. En Jack és el seu millor amic...

			Però també vol que la senyoreta Walton estigui contenta amb ella, perquè la Billie és la seva ajudanta superespecial i no vol fallar-li.

			—No soc manaire. És que m’he d’assegurar que no us perdeu! —replica, arrufant el nas, i se’n va caminant.

			Si en Jack està enfadat amb ella, ella també està enfadada amb en Jack!

			Després, la classe surt de la zona dels micos i camina fins al recinte següent.

			Es queden mirant els lleons, els tigres i les girafes de coll llaaaarg.

			Més tard creuen la sala dels insectes i una altra on hi ha les papallones.

			[image: ]

			La Billie va escrivint els noms dels animals en el seu full de paper: sang calenta, sang freda, sang calenta, sang freda...

			La Billie coneix totes les respostes...

			Els deures són facilíssims!

			Poc després arriben a l’aquari.

			Tots els nens, bocabadats, entren en un túnel molt llarg amb parets de vidre que travessa l’aigua.

			Pertot arreu hi ha roques, plantes i centenars de peixos de colors. A més, hi ha uns quants dofins. A la Billie li encanten!

			La Billie enganxa el nas al vidre i observa els dofins atentament. Se submergeixen, neden en una direcció i una altra i fan sorollets estranys.

			[image: ]

			La Billie pensa que són meravellosos.

			De sobte, veu una cria de dofí al costat de la seva mare.

			La cria mou el caparró amunt i avall. La Billie fa un gest amb una mà, i la cria li dedica un gran somriure.

			Els dofins són de sang calenta o freda? Les cries de dofí surten d’ous o no?

			La Billie no se’n recorda, de manera que pensa demanar ajuda a en Jack.

			A la classe, la Billie i en Jack sempre s’ajuden. Això fan els millors amics, oi?

			La Billie busca en Jack amb la mirada, però no el veu. Vaja, la classe sencera ha desaparegut! La Billie s’ha quedat enrere!

			La nena surt corrent del túnel i mira a dreta i a esquerra: ningú a la vista! La Billie s’ha perdut! S’està espantant, i nota que està a punt de plorar.

			Però llavors una cara apareix tot d’una per darrere d’una cantonada... És una cara amb pigues i un gran somriure. Imagines qui és?

			Sí, és en Jack! Ha tornat per buscar la Billie, i ella mai no s’ha alegrat tant de veure’l.

			Tots dos arrenquen a córrer i s’abracen ben fort.

			—Vinga, Billie! Estàs endarrerint tota la classe! —diu en Jack fent broma.

			—Sento haver estat tan manaire. I gràcies per venir a buscar-me —replica la nena, una mica avergonyida.

			—No passa res. Sé que només volies ajudar la senyoreta Walton.

			—He estat tan pendent que no es perdés ningú, que al final m’he perdut jo!

			—Ja, encara sort que me n’he adonat... —diu en Jack.

			[image: ]

			En aquell moment, la Billie se sent molt afortunada de tenir un amic tan bo.

			—Jack, vols venir amb mi al final de la fila?

			—És clar! Però... Oh, no!

			—Què passa? —pregunta la Billie, molt PREOCUPADA per si en Jack ha canviat d’opinió.

			Potser ja no vol anar amb ella?

			—La teva carpeta! On és?

			—Ui, me la dec haver deixat on hi ha els dofins! No estic sent gaire bona ajudanta, oi? Crec que necessito el meu propi ajudant superespecial.

			—Vinga, anem a buscar la teva carpeta! —exclama en Jack, esclafint a riure.

			—Avui estàs molt manaire, Jack! —replica la Billie amb un gran somriure.

			Tots dos tornen al túnel, agafen la carpeta i corren al costat dels seus companys. I saps què? Corren tant que ningú no nota que s’havien quedat enrere!

			L'ajudanta manaire

			Bon Nadal!

